
«ԱՀԱԲԵԿՉՈՒԹՅԱՆ ԿԱՆԽԱՐԳԵԼՄԱՆ ՄԱՍԻՆ» ԵՎՐՈՊԱՅԻ ԽՈՐՀՐԴԻ ԿՈՆՎԵՆՑԻԱՅՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԱՐՁԱՆԱԳՐՈՒԹՅԱՆ ՍՏՈՐԱԳՐՄԱՆ ՆՊԱՏԱԿԱՀԱՐՄԱՐՈՒԹՅԱՆ ՄԱՍԻՆ

Ընթացիկ իրավիճակը և արձանագրության ստորագրման անհրաժեշտությունը 
Ահաբեկչության կանխարգելման մասին» Եվրոպայի խորհրդի կոնվենցիայում փոփոխություններ կատարելու մասին» արձանագրության (այսուհետ՝ Արձանագրություն) ստորագրման նպատակն է հասնել ավելի մեծ միասնության Եվրոպայի խորհրդի անդամ պետությունների միջև: Արձանագրությամբ կամրապնդվի Կոնվենցիայի Կողմերի ջանքերը կանխելու ահաբեկչությունը՝ որպես միջազգային խաղաղությանը, անվտանգությանը և քաղաքացիների բարեկեցությանը Եվրոպայում և ամբողջ աշխարհում սպառնացող ամենալուրջ սպառնալիքներից մեկը, ինչպես ազգային մակարդակով ձեռնարկվող միջոցառումների, այնպես էլ միջազգային համագործակցության միջոցով։
Մասնավորապես, ներկայումս Կոնվենցիայի 1-ին հոդվածով հստակ սահմանված չէ «ահաբեկչական հանցագործություն» հասկացությունը, հետևաբար, մի շարք հանցագործություններ, որոնք իրենց բնույթով կարող են համարվել ահաբեկչական, չեն ընկնում «ահաբեկչական հանցագործություն» շրջանակի մեջ: 
Հարկ է նշել, որ Արձանագրության նախագիծն ընդունվել է 2025 թվականի հուլիսի 9-ին Եվրոպայի խորհրդի նախարարների կոմիտեի կողմից, իսկ 2026 թվականի մայիսի   26-ից այն արդեն իսկ բաց է ստորագրման համար: ՀՀ արտաքին գործերի նախարարությունից ստացված տեղեկատվության համաձայն՝ Արձանագրությունն արդեն իսկ ստորագրվել է ԵԽ անդամ 11 պետության և ԵՄ կողմից:
Հայաստանի Հանրապետությունը, վերահաստատելով իր հանձնառությունը միջազգային ահաբեկչության դեմ պայքարի և դրա կանխարգելման ոլորտում միջազգային համագործակցության ամրապնդման գործում, միացել և վավերացրել է ահաբեկչության կանխարգելմանն ու դրա դեմ պայքարին վերաբերող հետևյալ հիմնարար միջազգային պայմանագրերը՝ «Ահաբեկչական ռմբահարումների դեմ պայքարի մասին» միջազգային կոնվենցիա, «Ահաբեկչության ֆինանսավորման դեմ պայքարի մասին» միջազգային կոնվենցիա, «Ահաբեկչության արգելման մասին»  եվրոպական կոնվենցիա, «Ահաբեկչության կանխարգելման մասին» Եվրոպայի խորհրդի կոնվենցիա, «Ահաբեկչության կանխարգելման մասին» Եվրոպայի խորհրդի կոնվենցիայի լրացուցիչ արձանագրություն:
Առաջարկվող կարգավորման բնույթը
Առաջարկվում է ստորագրել Ահաբեկչության կանխարգելման մասին» Եվրոպայի խորհրդի կոնվենցիայում փոփոխություններ կատարելու մասին» արձանագրությունը, որով ընդլայնվում է Կոնվենցիայով «ահաբեկչական հանցագործություն» սահմանման շրջանակը, միաժամանակ ապահովելով ավելի մեծ իրավական որոշակիություն ահաբեկչական հանցագործություններ համարվող գործողությունների համար: 
 Ակնկալվող արդյունքը
Արձանագրության ստորագրումը հնարավորություն կտա դիմակայել ժամանակակից և ապագա հակաահաբեկչական մարտահրավերներին՝ հաշվի առնելով այն հանգամանքը, որ Կոնվենցիայի և դրա լրացուցիչ արձանագրության ընդունումից հետո ահաբեկչության դեմ պայքարում ի հայտ են եկել նոր տեխնոլոգիաներ:
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ․ ծրագիր, ոլորտային և/կամ այլ ռազմավարություններ 
Արձանագրության ստորագրումը բխում է Ազգային ժողովի 2021 թվականի օգոստոսի 26-ի N ԱԺՈ-002-Ն որոշմամբ հաստատված Հայաստանի Հանրապետության կառավարության (2021-2026թթ.) ծրագրի «Անվտանգություն և արտաքին քաղաքականություն» 1-ին գլխի «Բոլոր ուղղություններով նախաձեռնողական և արդյունավետ ներգրավման արտաքին քաղաքականությունը» 6-րդ կետից, որի համաձայն՝ «Կառավարության համար արտաքին քաղաքականության կարևոր նպատակներից են բոլոր պետությունների և կազմակերպությունների հետ Հայաստանի երկկողմ և բազմակողմ հարաբերությունների շարունակական զարգացումը և արդյունավետ համագործակցությունը։ Այս համատեքստում ևս Հայաստանի հիմնական գործընկերների հետ փոխշահավետ և բովանդակային փոխգործակցությունը կարևոր բաղադրիչ է պետության անվտանգային ճարտարապետության մեջ:», ինչպես նաև նույն գլխի «Ահաբեկչության և ծայրահեղականության բռնի այլ դրսևորումների դեմ պայքարը» 8-րդ կետից, որի համաձայն՝ «Հայաստանի Հանրապետության արտաքին անվտանգության ապահովման կարևորագույն գործոններ են շարունակում մնալ ահաբեկչության և ծայրահեղականության բռնի այլ դրսևորումների դեմ պայքարը, այդ ոլորտում Հայաստանի կողմից միջազգային և միջպետական պայմանագրերի ու համաձայնագրերի շրջանակներում իր ստանձնած պարտավորությունների կատարումը: Շարունակվելու է Հայաստանի Հանրապետության իրավասու մարմինների՝ Հայաստանի Հանրապետության տարածքում ահաբեկչության և ծայրահեղականության բռնի այլ դրսևորումների դեմ պայքարն արդյունավետ իրականացնելու, ահաբեկչական սպառնալիքները ժամանակին բացահայտելու ու չեզոքացնելու ուղղությամբ նպատակաուղղված աշխատանքը: Իրականացվելու են ՄԱԿ-ի, ԱՊՀ-ի, ԵՄ-ի, ՀԱՊԿ-ի, շահագրգիռ միջազգային և միջպետական այլ կառույցների, ինչպես նաև գործընկեր պետությունների իրավասու մարմինների հետ ոլորտային համագործակցության զարգացումն ու փորձի փոխանակումը:»:


ՀՀ ազգային անվտանգության ծառայություն
